《满庭芳 中秋对月》
清代·陆蓉佩

千古清辉，一年佳节，匆匆又到中秋。桂丛香逼，绝胜广寒游。

难得姮娥此夜，放银蟾、万里光流。徘徊久，闲阶露冷，独自豁吟眸。

年年当此夜，天涯寄迹，无计消愁。且莫思、天上玉宇琼楼。

憔悴而今意绪，不堪闻、玉管清讴。宵深也，风疏气爽，更莫下帘钩。

作者简介：陆蓉佩，阳湖人，陆鼎晋女。同邑赵念植聘室，念植亡过门守贞。